Pia Adelsteen (DF), 2014-04-03:
Tak for det.
Det kan der for så vidt være noget positivt i, det er jo altid rart, hvis man kan spare noget.
Ligesom Venstre har vi også en betænkelighed i forhold til, hvor de skal placeres, men det er en anden diskussion, synes jeg.
Men det er i hvert fald noget, vi kan tage i udvalgsarbejdet.
Når det drejer sig om hittegodset, er der i hvert fald noget, jeg ikke helt forstår, for der står i forslaget, at det ikke længere skal annonceres i lokale dagblade, men i et eller flere egnede medier – det er det udtryk, der bliver brugt.
Og så tænker jeg: Hvad er det?
Er det Facebook?
Er det internettet?
Hvis jeg som borger har mistet et eller andet og jeg gerne vil vide, hvor det måske er blevet fundet, hvor skal jeg så se henne?
Jeg kan sådan set godt forstå intentionen, men som borger må det jo, hvis man har mistet noget, være rart at vide, hvor det helt præcis er, at man skal se, om der også er fundet noget.
Og hvis man ikke ved det, fordi det nu er op til politiet at vurdere, hvor det skal annonceres, ja, hvad gør man så som borger?
Det synes jeg i hvert fald skal med i den her diskussion om, hvordan man gør det.
Når det gælder resten i forhold til det med hittegodset, synes jeg for så vidt, det er fint nok – man har jo altid haft en mulighed for det.
Jeg kan huske, at vi, sidste gang vi havde noget om hittegods, lavede en minimumsgrænse, så man, hvis det havde en værdi på under 500 kr., tror jeg, eller en meget lav værdi, kunne få lov til at destruere det eller give det væk, og det synes jeg for så vidt er fint nok.
Så er der en tredje ting, som er med i det, og det er det med betalingen af en afgift, når udenlandske embedsmænd ansøger om tilladelse efter våbenloven.
Der har det tidligere været sådan, at de har skullet betale en afgift, men det kan de så slippe for nu.
Og mit spørgsmål skal så være: Kan jægerne så ikke også slippe for det?
Men hvorfor lige præcis de udenlandske embedsmænd så skal slippe for at betale for det, forstår jeg simpelt hen ikke, det må jeg ærligt indrømme – hvorfor skal de udenlandske jægere, der kommer til Danmark for at jage, så ikke også slippe for det?
Jeg synes i hvert fald, det er meget mærkeligt, at man ligesom synes, at det lige præcis er embedsfolkene, der skal slippe for at betale en afgift, de burde have pengene til det, om ikke andet.
Det sidste, jeg vil nævne, er det med de bemyndigelser, man giver til Justitsministeriet.
Lige præcis når det gælder den bemyndigelse, som man giver til adgangen til klagemulighed, som Venstres ordfører også nævnte – jeg tror, Venstres ordfører kaldte det en uskik, fordi det ikke var præciseret helt tydeligt, hvad det er, man giver ministeren bemyndigelse til, og hvor det er – vil jeg sige, at jeg synes, det er noget principielt.
Jeg synes, det skal være sådan, at hvis man vil ændre en klageadgang, så er det hernede i Folketingssalen, vi tager beslutningen.
Så det kan vi i hvert fald ikke støtte i Dansk Folkeparti, og det synes jeg er væsentligt.
Så vi er noget skeptiske med hensyn til nogle af tingene, men vi må selvfølgelig få afklaret, hvordan og hvorledes det hele kommer til at være – det kan være, at det hele bliver mere klart i forbindelse med udvalgsarbejdet.